Dvejopa ekologinė ir skaitmeninė pertvarka turės įtakos visiems mūsų ekonomikos, visuomenės ir pramonės aspektams. Tam reikės naujų technologijų, taigi ir atitinkamų investicijų bei inovacijų. Pertvarka padės sukurti naujų produktų, paslaugų, rinkų ir verslo modelių. Ji taip pat padės rastis naujų rūšių darbo vietoms, kurių dar nėra ir kurioms reikalingi įgūdžiai, kurių dar neturime. Be to, bus sudarytos sąlygos pereiti nuo linijinės gamybos prie žiedinės ekonomikos.

Be to, Europa ir toliau bus grindžiama laisva ir sąžininga prekyba su partneriais iš viso pasaulio. Siekiant užtikrinti rinkų atvirumą ir vienodas sąlygas, nepakeičiamas vaidmuo tenka taisyklėmis grindžiamai daugiašalei prekybos sistemai ir Pasaulio prekybos organizacijai. ES ir toliau dės pastangas, kad pasaulio prekybos sistema būtų palaikoma, atnaujinama ir tobulinama tam, kad ji būtų tinkama šiandienos problemoms šalinti ir būtų pritaikyta prie ateities realijų.

Naujos ir nuolat kintančios geopolitinės realijos daro didžiulį poveikį Europos pramonei. Auga pasaulinė konkurencija, protekcionizmas, rinkos iškraipymai, prekybos įtampa ir taisyklėmis grindžiamos sistemos problemos. Randasi naujų jėgų ir konkurentų. Vis daugiau rinkoje įsitvirtinusių partnerių renkasi naujus kelius. Be to, kad ateityje numatomas pasaulinės ekonomikos neapibrėžtumo laikotarpis, šios tendencijos kelia naujų iššūkių Europos pramonei, kurios dvejopa ekologinė ir skaitmeninė pertvarka dar tik prasideda.

Ši strategija grindžiama pagrindiniais Europos pramonės pertvarkos principais. Kai kurie iš šių principų atnaujina arba išplečia esamą požiūrį į inovacijas, investicijas, standartus arba vienodų sąlygų sudarymą. Kituose principuose atsispindi naujų darbo metodų poreikis, kad, siekdama pertvarkos, Europa sustiprintų savo pramonę, nesvarbu, ar tai susiję su įgūdžiais, ar su žiediškumu. Pagrindiniuose principuose atsispindi tai, kad nėra stebuklingo ar vienintelio sprendimo, – kiekvienas iš jų yra tarpusavyje susijęs ir papildo vienas kitą. Tačiau juose taip pat atsispindi tikrovė: nors Europos lygmeniu galima daug nuveikti, kad būtų sudarytos sąlygos ir užtikrintas tikrumas, daugelis svertų yra kitų rankose. Todėl partnerystė bus itin svarbi.

3.1. Tikrumo pramonės sektoriuje užtikrinimas. Gilesnė bendroji rinka, kurioje plačiau taikomos skaitmeninės technologijos

Mūsų unikali bendroji rinka yra atspirties taškas, sudarantis sąlygas ES įmonėms konkuruoti pasaulio mastu. Užtikrindama bendrą reguliavimo erdvę ir mastą, bendroji rinka skatina konkurencingumą ir sudaro palankesnes sąlygas visų dydžių įmonėms integruotis į Europos ir pasaulines vertės grandines.

Kad bendroji rinka duotų postūmį mūsų pramonei, teisės aktai turi būti įgyvendinami ir jų vykdymas turi būti užtikrinamas visiems vienodai. Šiandien priimtame Bendrosios rinkos veikimo užtikrinimo veiksmų plane pateikiama konkrečių pasiūlymų, kaip sustiprinti bendras pastangas šioje srityje, visų pirma siūloma įsteigti Bendrosios rinkos veikimo užtikrinimo darbo grupę. Iš bendrosios rinkos kliūčių ataskaitos matyti, kad reikia šalinti kliūtis, su kuriomis susiduria įmonės, tarpvalstybiniu mastu parduodamos prekes arba – tai opesnė problema – teikdamos paslaugas. Pašalinti vieną iš pagrindinių trukdžių, su kuriais susiduria tarpvalstybiniu mastu veikiančios įmonės, padėtų platesnio masto mokesčių suderinimas, visų pirma bendros konsoliduotosios pelno mokesčio bazės iniciatyvos įgyvendinimas.

Be to, siekiant užtikrinti, kad bendrosios rinkos teisės aktai būtų tinkami skaitmeniniam amžiui, jie turi būti peržiūrėti ir atnaujinti. Tai apima ES produktų saugos taisyklių peržiūrą, Europos duomenų strategijos įgyvendinimą ir skaitmeninių paslaugų akto priėmimą.

Be to, bus itin svarbi MVĮ santalka. Augantis jaunų, technologiškai pažangių MVĮ skaičius gali padėti labiau įsitvirtinusioms pramonės įmonėms pritaikyti savo verslo modelius ir kurti naujas skaitmeniniam amžiui pritaikytas darbo formas. Tai jau suteikė naujų galimybių, taigi, siekiant padėti kurti platformų ekonomiką, turėtų būti remiami startuoliai. Vis dėlto naujos darbo formos turi būti susietos su įvairių formų modernia ir tinkamesne apsauga, be kita ko, taikoma interneto platformose dirbantiems asmenims.

Bendroji rinka priklauso nuo patikimų, tinkamai veikiančių standartizacijos ir sertifikavimo sistemų. Jos padeda plėsti rinkas ir užtikrinti teisinį tikrumą. Itin didelę reikšmę didinant pramonės konkurencingumą turės naujų standartų ir techninių reglamentų rengimas kartu su aktyvesniu ES dalyvavimu tarptautinių standartizacijos institucijų veikloje. ES taip pat turi užtikrinti, kad jos intelektinės nuosavybės politika padėtų išsaugoti ir sustiprinti Europos technologinį savarankiškumą ir skatintų sudaryti vienodas sąlygas visame pasaulyje. Intelektinė nuosavybė padeda nustatyti Europos įmonių rinkos vertę ir konkurencingumą. Ši intelektinė nuosavybė, pavyzdžiui, prekių ženklai, dizainas, patentai, duomenys, praktinė patirtis ir algoritmai, yra jų nematerialusis turtas. Pažangi intelektinės nuosavybės politika yra ypač svarbi siekiant padėti visoms įmonėms augti, kurti darbo vietas ir apsaugoti bei plėtoti tai, kas jas daro unikalias ir konkurencingas. Europai daug naudos davė savarankiška ES konkurencijos politika – ji padeda sudaryti vienodas sąlygas, skatina inovacijas ir suteikia vartotojams daugiau pasirinkimo galimybių. Konkuruojant geriausiai atsiskleidžia įmonių potencialas, o tai leidžia joms išlikti konkurencingoms pasaulyje. Sparčiai besikeičiančiame pasaulyje, kai Europa pradeda reikšmingą dvejopą pertvarką, turėtume užtikrinti, kad konkurencijos taisyklės išliktų tinkamos šiandienos sąlygomis. Atsižvelgdama į tai, Komisija šiuo metu atlieka ES konkurencijos teisinės bazės peržiūrą. Peržiūra apima vertinimą, kaip taikomos dabartinės konkurencijos taisyklės, visų pirma susijusios su antimonopolinėmis priemonėmis, ir ar horizontaliuosius ir vertikaliuosius susitarimus reglamentuojančios taisyklės ir pranešimas dėl rinkos apibrėžimo vis dar atitinka savo paskirtį. Ji taip pat apsvarstys, kaip pagerinti atvejų nustatymą ir paspartinti tyrimą. Naujose ir besiformuojančiose rinkose, kurios formuoja mūsų ekonomiką ir visuomenę, Komisija taikys sektorių tyrimo priemonę. Vienas iš šios peržiūros elementų taip pat yra šiuo metu atliekamas susijungimų kontrolės vertinimas ir įvairių valstybės pagalbos gairių tinkamumo patikra. Valstybės pagalbos taisyklės užtikrina vienodas sąlygas Europoje, leidžia išvengti pražūtingų varžybų dėl subsidijų ir kartu padeda siekti svarbių viešojo intereso tikslų. Komisija užtikrins, kad 2021 m. būtų priimtos peržiūrėtos valstybės pagalbos taisyklės keliose prioritetinėse srityse, įskaitant pagalbą energetikai ir aplinkos apsaugai.

Veiksmų įgyvendinimas ÆŠiandien priimtas Bendrosios rinkos veikimo užtikrinimo veiksmų planas ir bendrosios rinkos kliūčių ataskaita ÆIš valstybių narių ir Komisijos atstovų sudarytos Bendrosios rinkos veikimo užtikrinimo darbo grupės įsteigimas ÆŠiandien priimta Tvarios ir skaitmeninės Europos MVĮ strategija ÆES konkurencijos taisyklių vertinimas, peržiūra ir prireikus pritaikymas nuo 2021 metų, įskaitant šiuo metu atliekamą susijungimų kontrolės vertinimą ir valstybės pagalbos gairių tinkamumo patikrą ÆIntelektinės nuosavybės veiksmų planas, kuriuo siekiama įvertinti poreikį atnaujinti teisinę bazę, užtikrinti pažangų intelektinės nuosavybės naudojimą ir geriau kovoti su intelektinės nuosavybės vagystėmis ÆSu Europos duomenų strategija susijusi tolesnė veikla, kuria siekiama sukurti ES duomenų ekonomiką, įskaitant Europos bendrų duomenų erdvių sukūrimą konkrečiuose sektoriuose ir vertės grandinėse ÆSkaitmeninių paslaugų aktas, kuriuo siekiama atnaujinti ir sustiprinti bendrosios skaitmeninių paslaugų rinkos teisinę bazę ÆIniciatyva dėl platformų darbuotojų darbo sąlygų gerinimo

3.2. Vienodų sąlygų užtikrinimas visame pasaulyje

Europos ekonomikos atvirumas yra jos klestėjimo ir konkurencingumo priežastis. Nors ES pramonė yra stipriai integruota į pasaulines vertės grandines ir veikia pasauliniu mastu, sąžiningai konkurencijai ir prekybai kylančios grėsmės akivaizdoje ES neturėtų būti naivi.

ES imasi veiksmų, kuriais siekiama užtikrinti nuolatinį rinkų atvirumą, sudarydama prekybos susitarimus su šalimis partnerėmis ar regionais arba dalyvaudama tarptautiniuose forumuose, kuriuose siekiama nustatyti visiems naudingas taisykles. Turime toliau laikytis suderinto Europos masto požiūrio, kad užtikrintume abipusiškai naudingą prekybą ir įveiktume visas kliūtis, trukdančias mūsų įmonėms iš tiesų patekti į kitas pasaulio rinkas. Tai apima kovą su agresyvaus mokesčių planavimo schemomis, kurios lemia nevienodas sąlygas.

ES visapusiškai pasinaudos visais savo prekybos apsaugos mechanizmais. Iki 2020 m. vidurio Komisija išnagrinės, kaip geriausiai sustiprinti antisubsidinius mechanizmus ir priemones. Tai bus padaryta baltojoje knygoje „Užsienio subsidijų priemonė“, kurioje bus išnagrinėtas iškreipiamasis poveikis, kurį bendrojoje rinkoje daro užsienio subsidijos. Vėliau 2021 metais bus pateiktas pasiūlymas dėl teisinės priemonės.